**«ԱԶԳԱՅԻՆ ԱՌԱՋԸՆԹԱՑ» ԿՈՒՍԱԿՑՈՒԹՅԱՆ**

**ԾՐԱԳՐԻ ԵՎ ԿԱՆՈՆԱԴՐՈՒԹՅԱՆ ՆԱԽԱԳԾԵՐԻ ՀԻՄՆԱԿԱՆ ԴՐՈՒՅԹՆԵՐ**

«Ազգային առաջընթաց» կուսակցությունը ՀՀ քաղաքացիների կամավոր միավորում է, որի նպատակն է պետական և տեղական ինքնակառավարման մարմինների ընտրություններին մասնակցելու և հասարակության քաղաքական կյանքին մասնակցության այլ ձևերով ժողովրդի քաղաքական կամքի ձևավորմանն ու արտահայտմանը նպաստելն է:

Կուսակցության գործունեությունը հիմնված է օրինականության, հրապարակայնության, անդամների իրավահավասարության, անդամության կամավորության, կառավարման կոլեգիալության եւ ինքնակառավարման սկզբունքների վրա։ Կուսակցության գործունեության գլխավոր նպատակն է՝ հիմնվելով համամարդկային եւ ազգային արժեքների վրա, նպաստել հայ ժողովրդի բարեկեցիկ, սոցիալապես ապահով ու արժանապատիվ կյանքի հաստատմանը, զարգացած, ժողովրդավար, իրավական, սոցիալական և ինքնիշխան Հայրենիքի կերտմանը։

Կուսակցությունն ունի հետևյալ կառուցվածքը՝ համագումար, խորհուրդ, վարչություն, կանոնադրական հանձնաժողով, վերստուգիչ հանձնաժողով, և տարածքային ստորաբաժանումներ։ Կուսակցության բարձրագույն մարմինը համագումարն է, որին վերապահվում է կուսակցության կառավարման եւ գործունեության ցանկացած հարցի վերջնական լուծման վերաբերյալ որոշում ընդունելու իրավունքը։

Կուսակցության խորհուրդը Կուսակցության մշտապես գործող մարմինն է։ Կուսակցության վարչությունը կուսակցության մշտապես գործող ղեկավար մարմինն է, որը համագումարների միջեւ ընկած ժամանակահատվածում խորհրդի հետ միասին պատասխանատու է կուսակցության գործունեության համար։

Կուսակցության ծրագիրը հիմնված է հետևյալ հիմնական սկզբունքների վրա`

ա. սոցիալական վիճակի կտրուկ բարելավում, քանի որ պետության զարգացման նախապայմանը ծայրահեղ աղքատների բացակայությունն է և սոցիալական արդարությունը։ Միայն սոցիալապես ապահովված քաղաքացին կարող է զարգացնել տնտեսությունը և մասնակցել երկրի քաղաքական կյանքին։

բ. կրթության և տեղեկատվության մատչելիության ապահովում, քանի որ միայն կրթված ու տեղեկացված քաղաքացին կարող է կատարել գիտակցված ընտրություն և դրանով իսկ մասնակցել երկրի քաղաքական կյանքին։

գ. հասարակության ապակուսակցականացում այն հաշվով, որ պետական կառավարումն ու տեղական ինքնակառավարումը առավելագույնս զերծ մնան կուսակցական շահերի բախումներից։

դ. քաղաքացիներին ուղիղ ժողովրդավարության լծակների ընձեռում այն հաշվով, որ քաղաքացիներն ունենան իրական և գործուն լծակներ պետական կառավարման և տեղական ինքնակառավարման համակարգերից դուրս ուղղակիորեն իրենց իշխանությունն իրականացնելու համար։

Կուսակցությունն ունենալու է տարածքային ստորաբաժանումներ՝ տարածքային սկզբունքով ձեւավորված եւ վարչության կողմից սահմանված կարգով համապատասխան կարգավիճակ ստացած միավորումներ։

«Ազգային առաջընթաց» կուսակցության հիմնադիր համագումարը տեղի կունենա 2018թ. հոկտեմբերի 3-ին, ժամը 1-ին, հասցե՝ ք. Երևան, Իտալիայի 1, Կոնգրես Հյուրանոց, Պիկասո Սրահ: